กอช.เปิดตรวจสอบ “ผู้มีสิทธิรัฐสมทบเงินออม” ผ่านออนไลน์
กอช.เปิดตรวจสอบ "ผู้มีสิทธิรัฐสมทบเงินออม" ผ่านออนไลน์
8 ก.พ. 2561

นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช. เปิดเผยว่า ประชาชนที่สนใจสมัครเป็นสมาชิก กอช. รับสิทธิรัฐสมทบเงินออมไว้ใช้ยามเกษียณ สามารถตรวจสอบด้วยตัวเองและรู้ผลทันทีว่าเป็นผู้มีสิทธิสมัครได้หรือไม่ ผ่านระบบ “ตรวจสอบสิทธิสมัครสมาชิก” ในเว็บไซต์ กอช. www.nsf.or.th เพียงระบุเลขประจำตัวประชาชน 13 หลัก และระบุหมายเลขโทรศัพท์มือถือของตนเองหรือผู้ที่สามารถติดต่อได้
โดยตรวจสอบสิทธิได้ทุกวัน ตั้งแต่เวลา 8.30-24.00 น. ทำให้ได้รับความสะดวกมากขึ้น รู้ว่ามีสิทธิสมัครเป็นสมาชิก กอช. รับสิทธิรัฐสมทบเงินออมได้หรือไม่ ก่อนเดินทางไปสมัครที่หน่วยรับสมัคร และยังสามารถ “ดาวน์โหลดใบสมัครสมาชิก” ได้ตลอด 24 ชั่วโมง ผ่านเว็บไซต์ กอช. www.nsf.or.th เพื่อกรอกข้อมูล ก่อนไปยื่นต่อเจ้าหน้าที่หน่วยรับสมัคร จากเดิมการตรวจสอบสิทธิและการขอใบสมัครสมาชิก กอช. จะต้องติดต่อเจ้าหน้าที่ที่หน่วยรับสมัครเท่านั้น
สำหรับผู้สมัครเป็นสมาชิก กอช. จะต้องผ่านการตรวจสอบสิทธิทุกคน ตามที่กำหนดใน “ประกาศคณะกรรมการกองทุนการออมแห่งชาติ เรื่อง การสมัครเป็นสมาชิก การจ่ายเงินสะสม และการแสดงเจตนาต่อกองทุนกรณีสมาชิกถึงแก่ความตาย พ.ศ.2558 และที่แก้ไขเพิ่มเติม” เนื่องจากประชาชนทั่วประเทศที่มีสิทธิสมัครเป็นสมาชิก กอช. รับสิทธิรัฐสมทบเงินออม มีจำนวนกว่า 21 ล้านคน ส่วนใหญ่เป็นแรงงานนอกระบบที่มีความหลากหลายด้านการประกอบอาชีพและสวัสดิการที่ได้รับ จะได้รู้ชัดเจนว่าตนเองเป็นผู้มีสิทธิสมัครเป็นสมาชิก กอช. หรือไม่ และเพื่อยืนยันว่าเป็นผู้มีสิทธิสมัครสมาชิก กอช. ได้จริง